የጋምቤላ ክልል ህዝብና መንግስት ለህዳሴው ግድብ ግድባታ 20 ሚሊየን ብር ድጋፍ አደረጉ
– የጋምቤላ ህዝብና መንግስት ለታላቁ የህዳሴው ግድብ ግንባታ ስኬት በአንደኛው ዙር 20 ሚሊየን ብር በማሰባሰብ ገቢ ማድረጉን የጋምቤላ ክልል ምክትል ርዕሰ መስተዳድር አስታወቁ። ምክትል ርዕሰ መስተዳድሩ ኢንጂነር ኡሌሮ ኦፒየው እንደተናገሩት፤ በጋምቤላ ክልል ለህዳሴው ግድብ ግንባታ በመጀመሪያው ዙር 20 ሚሊየን ብር ገቢ የተደረገ ሲሆን በሁለተኛው ዙር ደግሞ 10 ሚሊየን ብር ለማሰባሰብ የተጠናከረ እንቅስቃሴ እየተደረገ ነው።በትናንትናው ዕለት በክልሉ ህዝብና መንግስት ድጋፍ እየተከናውነ ያለውን የልማት ስራ አስመልክቶ በቀረበው ሪፖርት ላይ የተገኙት የታላቁ ህዳሴ ግድብ ብሄራዊ ምክር ቤት የሪሶርስ ሞብላይዜሽን ዳይሬክተር አቶ ታገል ቀኑብህ በበኩላቸው፤ የኢትዮጵያ ብሄር፣ ብሄረሰቦችና ህዝቦች የጋራ ሃብት በሆነው ታላቁ የህዳሴ ግድብ የጋምቤላ ህዝቦች የራሳቸውን አሻራ ለማሳረፍ እያደረጉ ያሉት የገንዘብ፣ የዓይነትና የሞራል ድጋፍ የሚያበረታታ ነው ብለዋል።በክልሉ የሚገኙ ከፊል አርሶ አደሮችና አርብቶ አደሮች ለህዳሴው ግድብ ከግማሽ ሚልየን ብር በላይ ግምት ያላቸው 105 የቀንድ ከብቶች ማበረከታቸውንና የክልሉ ወጣቶችም የህዳሴው ግድብ ግንባታን በጉልበታቸው ለመደገፍ ቃል የገቡበት ሁኔታ የሚያስደስት መሆኑን አስረድተዋል።ከፊል አርሶ አደሮችና አርብቶ አደሮች ያደረጉት ድጋፍ የሚደነቅና ለሌሎች ተሞክሮ ሊሆን የሚገባው መሆኑን ዳይሬክተሩ አመልክተው፤ በክልሉ ያሉ የሌሎች ሴክተር መስሪያ ቤት ሰራተኞችና ባለሃብቶች በሁለተኛው ዙር የተሻለ ገቢ ለማሰባሰብ የነበረው መዋቅር ወደ ዞኖችና ወረዳዎች የሚያቀናጅ አሰራር እንደሚዘረጋ አረጋግጠዋል።በተመሳሳይም የጋምቤላ ክልል ገንዘብና ኢኮኖሚ ልማት ቢሮ ሰራተኞች ለህዳሴ ግድብ በአንደኛው ዙር 370 ሺህ 575 ብር ማበረከታቸውንና በሁለተኛው ዙር ደግሞ 517 ሺህ 294 ብር የቦንድ ግዥ ለመፈፀም ቃል መግባታቸውን ምክትል ቢሮ ሃላፊው አቶ ፒትር ሆው ትናንት ለሰራተኞቹ የምስጋናና ሰርተፍኬት አስጣጥ ስነ-ስርዓት ላይ ባሰሙት የመክፈቻ ንግግር መግለፃቸውን ዋልታ ኢንፎርሜሽን ማዕከል ዘግቧል።